Üritusturism
Üritusturism ehk sündmusturism (inglise keeles event tourism) on üks turismi eriliike. Üritusturism tähendab, et reisitakse ürituse toimumise kohta ja osaletakse seal pealtvaataja, esineja või meeskonnaliikmena. Termin "üritusturism" võeti laiemalt kasutusele 1980. aastatel. Esimest korda pälvis see suuremat tähelepanu 1987. aastal Uus-Meremaal, kui New Zealand Tourist and Publicity Department märkis, et üritusturism on tähtis ja jõudsalt kasvav rahvusvahelise turismi segment. Üritusturismi võib määratleda kahest aspektist. Üritus kui turismiatraktsioon, mis pakub huvi nii kohalikele kui ka turistidele. Üritused on sihtkoha arengu käivitajad, elavdajad ja imago kujundajad. Üritus kui turusegment, mille järele on nõudlus – inimesed reisivad sihtkohta just kindla ürituse pärast või teevad mõnes turismisihtkohas viibides otsuse osaleda üritusel.